《丈人行答通平林簿》
宋代·林亦之

祖龙一出群儒怒，滔滔稷下如抽缕。
乐以声传非文字，千年阙断无人补。
昔有丈人壶山前，绍兴甲寅乙卯年。
定律不待累黍起，瓦缶皆可成宫徵。
更言吹律随隆汙，百世不以一声拘。
此法汉魏周隋无，红泉得之延坐隅。
一时河汉东西奔，姓氏胡为旅人门。
我欲栩栩还皇坟，要以六琯为根原。
九箫鼓吹百物和，羽衣狼藉渔阳戈。
须信乐能召太平，非是太平为乐歌。
丈人宿草飞毵毵，乾旋坤转谁更堪。
忽有尺纸如春蚕，遗音石笋天一南。
三更把书不成眠，四更起坐霜月悬。
五更开门欲上马，至竟此人何山下。

作者简介：（1136—1185）宋福州福清人，字学可，号月渔，一号网山。林光朝高弟，继光朝讲学于莆之红泉。赵汝愚帅闽，荐于朝，命未下而卒。有《论语考工记》、《毛诗庄子解》、《网山集》等。